Source: http://rastamama.sk/eporadna
Timestamp: 2020-01-24 14:50:38+00:00

Document:
Kedy môžu chemické látky viesť k trestnému činu | 08.01.2020
Dobrý deň, chcel by som sa opýtať, či je nákup tzv. „research chemicals“, ktoré nie sú na zozname omamných látok a psychotropných látok zo zahraničného e-shopu trestným činom, alebo iným právnym deliktom. Respektíve či môže takýto nákup byť nejakou legálnou formou penalizovaný, alebo zmarený.
Zaobstaranie týchto tzv. chemických látok určených pre výskum môže byť u nás trestným činom aj napriek tomu, že tieto látky nie sú na zozname zákona č. 139/1998 Z. z. o omamných látkach, psychotropných látkach a prípravkoch v znení neskorším predpisov. Na takéto konanie sa totiž vzťahuje ustanovenie § 173 Trestného zákona, ktoré postihuje výrobu, zadováženie alebo prechovávanie predmetu určeného na nedovolenú výrobu omamnej látky, psychotropnej látky, jedu alebo prekurzora, pričom v zmysle súčasného výkladu tohto právneho textu sa takýmto predmetom rozumie aj surovina podľa svojej povahy spôsobilá a súčasne určená na takúto výrobu. V základnej (teda najmenej závažnej) skutkovej podstate tohto trestného činu možno páchateľovi uložiť trest odňatia slobody až na päť rokov, pri závažnejšom spôsobe konania samozrejme aj viac. Pre úplnosť však treba uviesť, že len prosté zaobstaranie či prechovávanie takýchto látok bez úmyslu z nich vyrábať drogy či iné prekurzory na vyvodenie trestnej zodpovednosti nestačí, orgány činné v trestnom konaní by museli jednoznačne a bez pochybností preukázať, že ten, kto si takéto látky zaobstaral, naozaj mal záujem vyrábať drogy či prekurzory. Jednoducho povedané, kúpiť či inak zaobstarať si takéto látky a odložiť si ich doma do skrine ešte neznamená, že došlo k spáchaniu trestného činu. Pre takýto záver by polícia musela z ďalších súvislostí prípadu dokázať, že páchateľ skutočne chcel vyrábať drogy, napr. by u neho zaistila ďalšie technické vybavenie, návody na výrobu konkrétnej drogy a pod.
AUTOR: JUDr. Rastislav Ďurove, RE/set | 08.1.2020
Povinnosť lekára kontaktovať políciu | 08.10.2019
Ak mi lekár pri vyšetrení nájde v tele nelegálnu látku, má právo, resp. povinnosť oznámiť tento nález na polícii? Ak áno, čo mi za to hrozí?
V praxi sa často môže stať, že ošetrujúci lekár alebo zdravotnícke zariadenie pri vyšetrení pacienta nájde v jeho tele stopy po užívaní nejakej nelegálnej drogy. Takýto pacienti sa zvyknú obávať, čo to pre nich môže znamenať, a ako sa má lekár zachovať, a preto sme pre objasnenie celej situácie do budúcna požiadali o oficiálne stanovisko priamo Ministerstvo zdravotníctva SR.
Z vyjadrenia ministerstva vyplýva, že žiadne relevantné právne predpisy v súčasnosti neupravujú situáciu, aký by mal byť správny postup, resp. nestanovujú právo či povinnosť lekára či zdravotníckeho zariadenia poskytnúť výsledok takéhoto zistenia orgánom činným v trestnom konaní, teda polícii.
V zmysle ustanovení s čl. 2 ods. 2 Ústavy SR je však iniciatíva lekára alebo zdravotníckeho zariadenia oznamovať takéto zistenia polícii úplne vylúčená, pretože štátne orgány a ich predstavitelia môžu konať len to, či im zákon výslovne ustanovuje, že konať majú. Ak by teda takýto lekár či zdravotnícke zariadenie polícii iniciatívne oznámili informáciu o užívaní nezákonnej látky ich pacientom, išlo by jednoznačne o vybočenie z medzí zákona a poškodená osoba (teda takýto pacient) by sa mohla dožadovať ochrany svojho práva a prípadného odškodnenia za jeho porušenie priamo na príslušnom súde.
Ak by naozaj došlo k situácii, že lekár oznámi nález stôp po užívaní nelegálnej látky polícii, určite sa nemusíš obávať. Jednak preto, že samotné užívanie akýchkoľvek nelegálnych látok u nás nie je trestné (trestná je len ich držba), takže pre políciu taká informácia nie je nijako podstatná, a jednak preto, že už samotné takéto oznámenie je porušením zákona, ktoré môžeš namietať už od samého začiatku vo vzťahu ku konaniu lekára, prípadne sa následne obrátiť na súd za účelom dosiahnutia nápravy.
Potrebuješ dobrého drogového právnika? Máme toho najlepšieho - objednať službu
AUTOR: JUDr. Rastislav Ďurove, RE/set
Určovanie dávok pri tabletkách extázy | 28.04.2017
OTÁZKA: Dobrý deň, stalo sa mi, že u mňa polícia našla 9 tabletiek extázy a momentálne som podozrivý z prechovávania drog pre vlastnú potrebu vo väčšom rozsahu. Tabletky boli zaslané na expertízu a ja sa teraz strašne bojím, že by mohli z tých 9-tich tabletiek určiť viac ako 10 jednorazových dávok, čo by malo vplyv na výšku trestu. Vyskúšal som už viacej druhov tabliet a tieto patrili medzi tie so slabším účinkom, lenže neviem podľa čoho sa určuje obvyklá jednorázová dávka (či sa to určuje tak, že jedna tableta = 1 dávka, alebo podľa množstva účinnej látky v tabletách, a ak je to podľa množstva, tak by som potreboval vedieť, aký je oficiálny rozsah množstva MDMA v miligramoch na jednú dávku), a tak sa chcem spýtať, či sa stáva, že pri extázy polícia určí viac dávok ako je počet tabliet. A ešte sa chcem spýtať, či je šanca, že ak by mi určili z tých 9-tich tabliet viac ako 10 dávok, akú mám šancu vyhnúť sa väzeniu, ak som tablety vydal ihneď na povel policajta, nekládol som odpor a mám len 18 rokov. Vopred ďakujem za odpoveď.
ODPOVEĎ: Počet jednorazových dávok zadržaných políciou a z toho vyplývajúca závažnosť trestnej sankcie sa určuje znaleckým posudkom z odboru chémie (Kriminalistický a expertízny ústav PZ SR). Znalci by pri stanovovaní množstva účinnej látky (MDMA) v jednej dávke extázy mali vychádzať z dostupných štatistických údajov o priemernom množstve dávky pre bežného užívateľa. Podľa tabuliek je to cca 100 mg na jednu dávku, ale bežný užívateľ pri kúpe extázy na čiernom trhu samozrejme nemôže vedieť, koľko účinnej látky sa v tabletke nachádza, a preto znalci spravidla len konštatujú, že jedna tabletka sa rovná jednej dávke aj bez bližšieho skúmania množstva účinnej látky. V Tvojom prípade sa teda tiež dá s vysokou pravdepodobnosťou očakávať, že viac ako 9 jednorazových dávok z toho nebude, takže sa môžeš upokojiť, lebo v takom prípade ti väzenie určite nehrozí. Pre viac info o možných sankciách a výsledkoch trestného konania však odporúčame individuálne stretnutie s našim tímom. V čisto teoretickom prípade, že by Ti znalci z tých 9-tich tabletiek určili viac ako 10 jednorazových dávok, sa väzenia tiež báť nemusíš, hoci ide o závažnejší trestný čin. V takýchto prípadoch totiž existuje možnosť v zákone uložiť takémuto páchateľovi len podmienečný trest odňatia slobody s probačným dohľadom alebo po dohode s prokurátorom znížiť trest o jednu tretinu a potom uložiť podmienku aj bez probačného dohľadu. V Tvojom prípade by ti zároveň hralo do kariet, že máš len 18 rokov a teda si vekom blízky mladistvej osobe, na čo súdy často prihliadajú. Naše občianske združenie navyše v takýchto hraničných problémových prípadoch môže za páchateľa poskytnúť záruku v trestnom konaní a súd potom spravidla ukladá páchateľovi miernejšiu sankciu. Viac info o tejto možnosti nájdeš na tejto linke.
AUTOR: RE/set, JUDr. Rastislav Ďurove
Obchodovanie s dizajnérskymi drogami | 26.12.2016
Dobrý deň, chcel by som sa Vás opýtať, či výroba a predaj nezakázanej látky FUB-AMB vo forme kryštálu (umelý kanabinoid) môžu byť u nás nejako trestané? Látka nie je ani v zakázaných látkach a ani v rizikových látkach. Chcel by som vedieť, čomu sa pri obchodovaní s touto látkou vyhýbať. Ďakujem.
Podľa súčasných právnych prepisov Slovenskej republiky látka FUB-AMB (chemicky metyl 2-({1-[(4-fluorfenyl)metyl]-1H-indazol-3-carbonyl}amino)-3-metylbutanoat) vo forme kryštálu či inej forme skutočne nie je v zozname kontrolovaných látok ani v zozname rizikových látok, takže existujú predpoklady na obchodovanie s touto látkou. Súčasný voľný režim tejto látky však neznamená, že v prípade jej predaja nemajú byť splnené ďalšie právne požiadavky, a to predovšetkým pokiaľ ide o jasné vymedzenie účelu tejto látky, jej náležitého označenia, balenia v zodpovedajúcich podmienkach a pod. Doterajšie pokusy o voľný predaj takýchto látok (tiež označovaných aj ako nové drogy, resp. dizajnérske drogy) ťažili z toho, že neznáme voľnopredajné látky sa predávali ako nesprávne označené (napr. ako suvenír, čistič na kov a pod.) a užívatelia ich užívali ako náhradu iných nelegálnych drog, čím sa vystavovali značnému riziku poškodenia zdravia. Na tento stav reagovala Slovenská obchodná inšpekcia v spolupráci s Ministerstvom zdravotníctva tak, že takéto nové drogy dočasne zaradila do zoznamu rizikových látok, čím znemožnila ich predaj koncovým užívateľom. Aj keď predaj syntetického kanabinoidu FUB-AMB by v súčasnosti mal byť možný, akonáhle začne oslovovať širšiu skupinu potenciálnych užívateľov, zároveň pritiahne aj pozornosť príslušných orgánov a existuje veľký predpoklad, že s ohľadom na jeho nepreskúmané účinky ho tieto orgány preventívne zaradia na zoznam rizikových látok, kým nedôjde k bližšiemu preskúmaniu účinkov tejto látky (tým zároveň znemožnia jeho voľný predaj), a ak sa preukáže, že má vysoké riziko poškodenia zdravia alebo zneužívania, tak sa dá predpokladať, že ju následne presunú aj do zoznamu kontrolovaných látok. Vzhľadom na vyššie uvedené teda rozhodne neodporúčame začať s predajom tejto látky, lebo by tento biznis asi nemal dlhé trvanie. Taktiež neodporúčame ani experimentovať s užívaním tohto syntetického kanabinoidu, lebo už existujú prvé referencie na prípady intoxikácie touto látkou, ktoré sa javia byť alarmujúce. Hoci ani my nevidíme do hlbších dôsledkov a zdravotných rizík súvisiacich s užívaním tejto látky, považujeme zdravie užívateľov za natoľko dôležité, že súčasné zdravotné riziko ani osobná zodpovednosť za cudzí život za potenciálny zárobok na predaji tejto látky za to určite nestojí.
Marihuana a liečba rakoviny | 18.12.2016
OTÁZKA: Dobrý deň, chcela by som sa opýtať, či sa dá marihuanou liečiť rakovina. Diagnóza stanovená 22. 9., chemo a ožarovanie nezabrali. Ďakujem.
ODPOVEĎ: Hoci vedcov a inštitúcií zaoberajúcich sa výskumom liečebného potenciálu marihuany pri liečbe rakoviny je dosť, tento výskum je stále ešte v štádiu pokusov na izolovaných bunkových kultúrach či zvieracích modeloch. Marihuana, resp. jej obsahové látky, kanabinoidy, preukázali určité pozitívne výsledky ako napr. zastavenie rastu nádorov a tvorby metastáz či priamo smrť rakovinových buniek. Ľudský organizmus je však omnoho komplexnejší ako súbor rakovinových buniek v skúmavke a pracuje o niečo inak ako ten zvierací. Čo funguje tam, u človeka s rakovinovým ochorením fungovať nemusí. Existuje mnoho látok s podobnými výsledkami, ktoré sa však napokon pri skúšaní priamo na ľuďoch ukázali ako neefektívne. Navyše, tieto výsledky nie sú plošne platné pre všetky typy nádorov, u niektorých kanabinoidy pôsobia opačne a ich rozvoj podporujú. Štúdie týkajúce sa priamo liečby rakoviny u ľudí pomocou marihuany zatiaľ chýbajú (publikovaná bola presne 1, ďalšie momentálne prebiehajú), preto je predčasné tvrdiť, že marihuana u ľudí dokáže toto ochorenie liečiť. Na internete ale môžete nájsť množstvo svedectiev ľudí, ktorí sa údajne pomocou konopného oleja vyliečili z rakoviny. Je však potrebné si uvedomiť, že je v podstate nemožné zistiť, či to tak skutočne bolo, nakoľko nepoznáme ich presnú diagnózu, štádium ochorenia, predchádzajúcu liečbu či doplnkové metódy liečby. Nevieme veľa o presnom zložení produktov ani o dávke, ktorú užívali. Netreba zabúdať ani na fakt, že na webe nájdeme iba tie úspešné príbehy a reálne netušíme, koľko ľudí v podobnej situácii marihuanu vyskúšalo a žiadaný efekt sa nedostavil. Nevieme teda posúdiť štatistickú pravdepodobnosť úspešnosti takejto liečby. Momentálne jediným spôsobom ako to zistiť je, žiaľ, iba vyskúšať sám na sebe. Čo sa týka overených účinkov marihuany a kanabinoidov – dokážu zmierniť nevoľnosť a vracanie v dôsledku chemoterapie, podporiť chuť do jedla pri rakovine či AIDS a používajú sa aj na zmiernenie bolestí sprevádzajúcich rakovinu. Pri fajčení či priamej konzumácii marihuany však problémom ostáva nestabilné a nespoľahlivé dávkovanie. Preto sú vhodnejšie liekové formy, ktoré dokážu zabezpečiť regulovanú dávku, ako sú kapsule či ústne spreje.
AUTOR: RE/set, Michaela Barkociová
Ako skončiť s pervitínom | 17.12.2016
OTÁZKA: Prosím vás poraďte mi, ako prestať s pervitínom. Fungujem na tom rok s tým, že to začalo najskôr kvôli lepšiemu užitiu si sexu. Potom som prestala asi na mesiac a znova som do toho padla kvôli permanentnému veľkému stresu, trápeniu sa a problémom. Už som na tom tak, že cca pol roka týždeň na tom fičím a potom dva, tri dni a niekedy aj týždeň pauza. Priateľa, keď mi zavreli do basy na pol roka, tak ma to úplne zobralo a začala som viac fetovať, potom ho pustili a lieči sa tiež na Hraničnej. Ja mám už dlhú dobu bytovú situáciu zlú, lebo od prvého novembra nemám kde s mojím psom bývať a robím na priváte, a to ešte naši resp. moja mama do mňa stále hučí, nech prestanem, a že mám začať normálne žiť. Lenže moja mama mi nemá ako pomôcť a nemôžem u nej bývať so psom. Do toho sa trápim, lebo pervitín urobil z môjho chlapca totálnu trošku a je úplne vymletý. Chcem sa z toho dostať a nefetovať ale tak, aby som to nemala v papieroch. Potrebujem poradiť, ako mám prestať a zároveň neskončiť na ulici. Nezvládam to psychicky, a preto som siahla po droge…
ODPOVEĎ: Hneď na začiatok by som chcel povedať, že som si sám prešiel závislosťou na pervitíne. V prvom rade si musíš ujasniť priority. Čo je naozaj dôležité, a čo chceš ďalej so svojím životom urobiť. Ako si už zrejme určite postrehla, tak cesta, po ktorej kráčaš prinajlepšom nikam nevedie a časom určite do hrobu. Skús navštíviť na začiatok anonymných narkomanov, to je združenie ľudí, u ktorých si môžeš byť istá svojou anonymitou. Viac info o nich nájdeš na >> tejto linke << Problémy sa dajú vždy vyriešiť, ale treba na to čistú hlavu, čas a hlavne odhodlanie. Neviem, pri čom by ti mal vadiť záznam v lekárskej dokumentácií o tvojej závislosti. Určite by som ti radil ústavnú liečbu, kde sa naučíš veľa o svojej chorobe, a ako s ňou ďalej žiť. Budú tam pre teba odborníci na 24 hodín každý deň, ktorí sa ti budú venovať a budú ti pomáhať a učiť ťa zvládať stresové situácie inak ako drogou. Tvoja zdravotná dokumentácia je k nahliadnutiu len lekárom, a to že riešiš svoju chorobu je v každom prípade len plus do tvojho ďalšieho života. Ja sa liečim normálne, popritom študujem na lukratívnej vysokej škole, brigádujem a zatiaľ som nemal problém, pretože žiaden zamestnávateľ nemá právo od teba žiadať informácie o tvojom zdravotnom stave. Poznám veľa ľudí, ktorí sa liečia a vedia si normálne nájsť prácu. Takže hlavu hore, prestaň hľadať výhovorky, a ako sa to nedá. Choroba, ktorú máš, je smrteľná, ak sa nelieči. Určite to môžeš vidieť aj na ľuďoch, s ktorými sa stretávaš, a berú drogy. Držím palce a určite vyhľadaj odbornú pomoc, bez nej je totiž šanca na normálny život v tomto stave len minimálna. K tejto téme tiež dávame do pozornosti tieto linky: Ako prestať brať pervitín / Bludné kruhy závislosti
AUTOR: RE/set, Anonymný prispievateľ
Posúdenie závislosti v trestnom konaní | 06.12.2016
OTÁZKA: Dobrý deň. Prosím, potrebujem vedieť názor odborníka. Jedná sa o môjho syna, ktorý je momentálne vo výkone trestu. Pri ukladaní trestu mu bola nariadená protitoxikomanická liečba ústavnou formou. Požiadali sme súd o upustenie od liečby, pretože syn sedí päť rokov a doteraz na liečbu nebol zaradený. Psychiater vypracoval posudok bez vyšetrenia syna, použil posudok spred piatich rokov pred odsúdením. Je možné, aby sudca bral takýto posudok za smerodajný? Ďakujem vopred za odpoveď.
ODPOVEĎ: V našom systéme penitenciárnej starostlivosti sa bohužiaľ niekedy stane, že hoci je počas výkonu trestu nariadená protitoxikomanická liečba, ústav na výkon trestu nemá podmienky na jej vykonanie. V tomto prípade ste teda postupovali správne, že ste sa obrátili na súd so žiadosťou o upustenie od liečby, ak sa domnievate, že vzhľadom na uplynutý čas od nariadenia liečby do jej prípadného vykonania už neexistuje dôvod na takýto postup (§ 74 ods. 3 Trestného zákona a § 447 Trestného poriadku). V každom prípade by aj tu mal súd preskúmať, či stav Vášho syna zodpovedá Vašej požiadavke na upustenie od ochranného liečenia. Pokiaľ ide o pôvodný dôvod na nariadenie ochranného (protitoxikomanického) liečenia, správnosť postupu súdu vyplýva zo spisového materiálu, ktorý nemáme k dispozícii na posúdenie. V jednoduchších prípadoch totiž môže znaleckú činnosť nahradiť odborné vyjadrenie kompetentnej osoby, ktorá spravidla vychádza z dostupného spisového materiálu a teda môže v istom rozsahu brať do úvahy aj predchádzajúce lekárske správy v danej veci. Toto mohol byť práve prípad Vášho syna. Tento postup nemusí byť automaticky nesprávny a vypracovaný odborný posudok mohol byť vzhľadom na okolnosti vypracovaný naozaj zodpovedne. Ak ste však už v tom čase boli presvedčení, že tento posudok nezodpovedá realite, bolo namieste sa voči nemu pred súdom ohradiť a žiadať opakované znalecké posúdenie prípadu Vášho syna. V súčasnosti už treba doriešiť hlavne to upustenie od výkonu ochranného liečenia aj s prípadným poukázaním na Vaše výhrady k pôvodnému rozhodnutiu súdu nariadiť Vášmu synovi protitoxikomanickú liečbu.
Ako pomôcť závislému synovi | 04.12.2016
Ako pomôcť synovi závislému na pervitíne? Má 23 rokov a sme už zúfalí, čo dokazuje doma…
Váš syn v prvom rade musí zistiť sám, že takto sa žiť nedá, nijak mu to nevtlčiete do hlavy. Jediné, čo môžete spraviť, je nepodporovať ho finančne, stanoviť jasné pravidlá a neustupovať. Hlavne sa nenechať manipulovať, a keď prekročí isté hranice, tak veľakrát pomohlo závislým aj vyhodenie z domu, následné uvedomenie si, že sa nedokážu ani postarať o seba, a kamaráti, o ktorých si myslí, že mu pomôžu, sa rýchlo rozpŕchnu akonáhle bude potrebovať pomoc. Z vašej správy neviem skoro nič o situácii, v akej sa nachádzate. Zrejme by bolo najlepšie ísť do najbližšieho centra pre liečbu drogových závislostí a poradiť sa tam. Ďalšie informácie k tejto téme nájdete na týchto linkách: V zajatí pervitínu / Dospelý syn na drogách
AUTOR: RE/set, Michal Mrázik
Čo je Popper | 21.07.2016
OTÁZKA: Dobrý deň, s manželkou sme rozvedení a nežijeme spolu, máme spolu jedno dieťa, ktoré chodím pravidelne navštevovať. Naposledy bol syn chorý, tak exmanželka súhlasila s tým, že ho môžem pozrieť a hrať sa s ním u nej doma. Pri svojom pobyte v jej byte som si všimol, že má na polici fľaštičku s názvom Amesterdam Popper. Tvrdila mi, že to používa ako čistiaci prostriedok na kožu. Na internete som si prečítal spôsob jeho použitia a využitia a rozhodne to nebolo na účel, aký uvádza exmanželka, a preto by som sa chcel spýtať, či sa jedná o drogu a mal by som mať obavy o zdravie a prostredie, v ktorom sa matka stará o naše spoločné dieťa, alebo sa jedná o neškodnú látku? A či môžem z toho vyvodiť nejakú trestnoprávnu zodpovednosť? Ďakujem za info.
ODPOVEĎ: Popper je slangový výraz pre chemické látky alkyl nitrity (vrátane isobutyl nitritu, butyl nitritu, isopropyl nitritu a amylnitritu), ktoré sa najčastejšie využívajú ako afrodiziakum. Popper u nás nie je nelegálnou látkou, takže za nakladanie s ním nemožno vyvodiť trestnoprávnu zodpovednosť. Ak sa popper nepoužije výslovne nevhodným spôsobom (napr. jeho vypitím) či jeho nadmerným dlhodobým užívaním, je možné ho považovať za relatívne bezpečný, hoci za výslovne neškodný sa považovať určite nedá (leptá sliznicu nosa, častá konzumácia môže spôsobiť bolesti hlavy alebo poruchy srdečného rytmu a pod.). Popper sa spravidla užíva inhaláciou cez nos a na dobu 3 – 5 min. spôsobuje mierne závrate, pocity tepla, búšenie srdca, uvoľnenie zábran, zníženie bolesti, či zvýšenie sexuálnej túžby, čo je najčastejší dôvod, prečo sa využíva ako afrodiziakum pri milostnom akte. Vaša exmanželka Vám pravdepodobne zatajila skutočný účel jeho využitia, lebo nechcela tieto dôvody hlbšie rozvádzať. Zároveň je pravdou, že popper v kombináciou s niektorými nelegálnymi drogami na krátky čas prehĺbi intenzitu prežitku spôsobeného drogou, ale to sa Vašej exmanželky vôbec nemusí týkať, skôr by si mala dať pozor, aby u nej alebo jej sexuálneho partnera nedošlo k nebezpečnej kombinácii popperu s látkami ovplyvňujúci krvný beh (napr. Viagra alebo niektoré nelegálne stimulanty), čo môže výrazne znížiť krvný tlak (hrozí mŕtvica alebo ochrnutie). Pokiaľ Vaša exmanželka bude schopná zabezpečiť, aby sa popper nedostal do rúk Vášho dieťaťa, ktoré by sa z neho mohlo napiť, príp. sa ním omámiť, nemusíte mať zbytočné obavy. V každom prípade nič nestratíte, keď sa o tejto skutočnosti s exmanželkou porozprávate a požiadate ju, aby fľaštičku poppera uchovávala mimo dosahu Vášho spoločného syna.
Marihuana a odobratie vodičského preukazu | 07.04.2016
OTÁZKA: Dobrý deň, zastavili ma policajti okolo pol dvanástej v noci po tom, čo som šoféroval 34 hodín v kuse z Amsterdamu. Mali podozrenie na marihuanu, ale nič mi nenašli, lebo nie som užívateľ, ale vyskúšal som to. Zobrali ma na drogové testy a bol som pozitívny na thc v moči. Krv mi nebrali, ale zadržali mi vodičský preukaz. Majú nato právo? Na ako dlho mi ho odoberú? Potrebujem to vedieť, lebo na Slovensku nie je zakázané mať v sebe thc, len pestovať, predávať a mať u seba, si myslím. Som z toho zúfalý, lebo jazdím na dodávke do zahraničia, čo mám teraz robiť? Ďakujem.
ODPOVEĎ: Tak v prvom rade upresňujeme, že jazdiť v aute alebo inom dopravnom prostriedku pod vplyvom návykovej látky je na Slovensku protizákonné, a to buď v rovine priestupku alebo trestného činu podľa závažnosti skutku. Trestného činu podľa § 289 Trestného zákona sa v tomto prípade dopustí ten, kto vedie vozidlo v stave opitosti, kde je hladina alkoholu v krvi približne nad 1 promile, alebo je pod vplyvom inej návykovej látky v stave akútnej intoxikácie, teda kedy je na základe vyjadrenia lekárka/znalca jeho spôsobilosť viesť vozidlo vylúčená (tu však podotýkame, že prax ako vyhodnotiť stav akútnej intoxikácie pri iných návykových látkach, teda aj marihuany, u nás nie je poriadne ustálená). Každopádne u teba sa môže jednať jedine o priestupok proti bezpečnosti a plynulosti v cestnej premávke (za ktorý možno uložiť pokutu od 200 eur do 1 000 eur a zákaz činnosti viesť motorové vozidlo až na dobu piatich rokov), nakoľko od užitia marihuany uplynul už taký dlhý čas, že to samé o sebe nemohlo ovplyvniť tvoju schopnosť viesť vozidlo. Tu však zároveň upozorňujeme na viaceré nedostatky súčasnej zákonnej úpravy aj postupu policajtov, ktoré môžu hrať v tvoj prospech. Za prvé, zákon č. 8/2009 Z. z. o cestnej premávke ako aj zákon č. 372/1990 Zb. o priestupkoch stanovujú, že vodič nesmie viesť vozidlo v čase, keď sa návyková látka ešte nachádza v jeho organizme. Pri marihuane tu však dochádza k absurdnej situácii, pretože zostatkové látky po jej užití môžu ostať v organizme aj týždeň a viac, ak sa to zisťuje močovým testom, ale na šoférovanie to už vplyv nemá. V zmysle striktného výkladu ustanovení zákona o cestnej premávke sa v takomto prípade síce marihuana nachádzala v tvojom organizme, ale reálny efekt na spôsobilosť viesť vozidlo už nemala, čo by sa dalo použiť ako podstatný argument v správnom konaní, resp. eventuálne v konaní pred súdom. Za druhé, v zmysle zákona č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb sa vyšetrenie na prítomnosť omamných látok alebo psychotropných látok vykonáva buď a) orientačným psychomotorickým vyšetrením a následným lekárskym vyšetrením spojeným s odberom a laboratórnym vyšetrením krvi alebo iného biologického materiálu, alebo b) orientačným testovacím prístrojom a následným laboratórnym vyšetrením odobratej vzorky biologického materiálu. Z toho, čo si napísal však vyplýva, že policajti tento postup nedodržali, lebo vykonali len orientačný močový test, ktorý môže síce poukázať na zostatkové látky marihuany v tvojom organizme, ale nie na stav vylučujúci spôsobilosť viesť vozidlo. Každopádne tento nezákonný postup policajtov a nepostačujúci dôkaz vo forme výsledku močového testu (teda s absentujúcim následným vyšetrením krvi, resp. iného biologického materiálu) v správnom konaní nemôže obstáť, čo znamená, že ani sankcia spočívajúca v zákaze činnosti viesť motorové vozidlo na dobu až 5 rokov by nikdy nemala byť uložená. Takže záverom sumarizujeme: Aj keď ti policajti odobrali vodičský preukaz, dôkazný materiál aj ich nezákonný postup, ktorý by mal byť namietaný v prípadnom správnom konaní, by nemal vyústiť do žiadnej správnej sankcie. Vodičský preukaz by ti teda mali vrátiť, akonáhle správny orgán rozhodne, že sa vo veci ďalej nebude konať. Ak by správne konanie predsa len prebehlo aj za týchto okolností, nemal by byť problém na tieto veci poukázať ako na platný argument. Dokonca aj pri prípadnom rozhodnutí správneho orgánu a uložení správnej sankcie je možné odvolať sa na súd a dožadovať sa porušenia tvojich práv z dôvodov, ktoré uvádzame vyššie. Súvisiace informácie k tejto téme nájdeš aj na linke ► Marihuana za volantom II
Nootropiká – výhody a riziká | 24.03.2016
OTÁZKA: Dobrý deň, v prvom rade ďakujem za Vašu stránku a Vašu prácu. Moja otázka je ohľadom tzv. „smart drog“, ktoré sa nazývajú nootropiká. V prvom rade sa chcem spýtať na Vás názor ohľadne bezpečnosti a užitočnosti týchto „drog“. Viem, že piracetam je voľne dostupný v lekárni a predáva sa na liečbu určitých symptómov poškodenia mozgu a na podporu kognitívnych schopnosti. Je možné tento liek brat pre zlepšenie učenia a sústredenia? A myslíte si, že je veľký rozdiel medzi liekom ako piracetam, ktorý je dostupný v lekárni a ostatnými nootropikami (ako napríklad noopept, Alpha GPC alebo pramiracetam) ohľadne ich bezpečnosti a užitočnosti? A v druhom rade sa chcem spýtať, či sú tieto nootropiká legálne na Slovensku a v Česku. Piracetam samozrejme je, ale čo tie ostatné ako noopept a podobne? A kde sa dá táto informácia ohľadne legality zistiť, nielen pre Slovákov, ale pre všetky krajiny? Je na to nejaký zdroj na internete, kde sú spísané všetky nelegálne látky, a keď tam noopept nie je napísaný tak je legálny? Ďakujem za odpoveď a prajem príjemný deň.
ODPOVEĎ: Ako si vo svojej otázke správne naznačil, nootropiká, bežne známe aj ako „chytré drogy“, sú väčšinou voľne dostupné látky, ktoré podporujú činnosť mozgu a spravidla zlepšujú poznávacie a pamäťové procesy užívateľov (napr. zvyšujú prekrvenie mozgu alebo zlepšujú spojenie medzi niektorými jeho časťami), pričom sa zároveň vyznačujú nízkou alebo žiadnou toxicitou pre organizmus. Práve z toho dôvodu sú niektoré tieto látky často vyhľadávané študentmi pre dosiahnutie lepších výsledkov v procese náročnejšieho učenia, prípadne sa iné z nich používajú ako výživové doplnky, ktoré pomáhajú zlepšovať spánok, redukovať stres, či stabilizovať výkyvy nálad. Pokiaľ ide konkrétne o piracetam, ten sa často užíva práve kvôli tomu nakopnutiu proti únave a lepšiemu sústredeniu. Na Slovensku by mal byť bežne dostupný v lekárňach, ale v niektorých iných štátoch EU je len na predpis. Vlastné skúsenosti s touto látkou nemáme, ale dostupné názory naznačujú, že ak sa to preženie s dávkovaním, môže sa to prechodne odraziť na duševnej pohode alebo rovnováhe (nepokoj, podráždenosť alebo narušenie spánkového režimu), takže to určite treba užívať s mierou a podľa odporúčania v letáku, resp. vyskúšať si, aká zvýšená dávka je postačujúca pre ten efekt, ktorý chceš dosiahnuť. Z hľadiska dlhodobého užívania sme nenašli žiadne argumenty, že by to malo nejaké negatívne výsledky, ale aj tu by sme radšej nabádali k opatrnosti, nakoľko všetky súvislosti dlhodobého užívania u tejto látky ešte nemusia byť v súčasnosti dostatočne preskúmané. Rozdiely medzi piracetamom a inými nootropikami bohužiaľ nemáme detailne zmapované, ale myslíme si, že je to všeobecnejší problém, a skôr sa treba zorientovať na základe vlastnej skúsenosti s tou-ktorou látkou a preferencie toho, čo potrebuješ dosiahnuť, či zvýšený výkon alebo skôr upokojenie a pod. Konkrétne noopept by mal byť údajne podstatne účinnejší ako piracetam, mal by viac stimulovať motiváciu a sociálne schopnosti. Aj tu sa však názory môžu rôzniť podľa skúseností užívateľov. V každom prípade by sme radi zdôraznili, že všetko v tomto vesmíre sa riadi zákonom zachovávania rovnováhy, a teda obrazne čím viac niekde niečoho pridáš, tak tým viac musíš niekde niečoho ubrať. Prakticky to znamená, že ak svoje telo umelo nakopneš k nejakému prechodnému výkonu, niekde sa to časom prejaví ako strata, buď na fyzickom zdraví alebo na psychike alebo aj na obidvoch stránkach. A podotýkame, že v príbalovom letáku o tom pochopiteľne nemusí byť ani slovo a súvislosť dlho nemusí byť vôbec zjavná. Pokiaľ ide o legálnosť nootropík, spravidla nemajú charakter látok, za držbu ktorých by bola vyvodzovaná trestná zodpovednosť, teda sú buď voľne dostupné v lekárňach alebo prinajhoršom sa dajú získať len na lekársky predpis. Napríklad piracetam je na Slovensku (a pokiaľ vieme aj Česku) voľne dostupný. Noopept by mal byť tiež legálny (nenachádza sa na zozname omamných a psychotropných látok), akurát je trochu problém ho na Slovensku či v Česku bežne zohnať, pretože je medzi verejnosťou málo známy a teda zatiaľ po ňom nie je dostatočný dopyt, avšak dá sa relatívne bez problémov zaobstarať zo zahraničia. Jednotná databáza legálnosti týchto látok podľa našich informácií neexistuje. Treba to vždy overovať vo vzťahu ku konkrétnym právnym predpisom jednotlivých krajín, na Slovensku je to príloha č. 1 zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov, teda ak tam názov a chemický vzorec daného nootropika nefiguruje, nie je problém legálne takúto látku držať, či s ňou primerane nakladať.
Užitie extázy pri HIV liečbe | 07.01.2016
OTÁZKA: Prajem pekný deň. Mám neodolateľnú chuť po vyše roku si dať „bobuľu“ (slangovo extáza – pozn. Rasta tímu). Problém však nastáva vo veľmi vážnej veci, ktorú neberiem na ľahkú váhu a tou je, že som HIV pozitívna. S liečbou som začala presne 26.10.2015. Beriem lieky pravidelne (nevynechala som ani jedinú a nikdy ani nevynechám) a som voči sebe a hlavne svojmu okoliu veľmi zodpovedná, len mám chuť sa dať do toho stavu blaženosti a trošku si „uletieť“. Beriem konkrétne tablety STRIBILD – podľa môjho lekára sú to vraj tie najlepšie tablety na trhu. Avšak keď som sa spýtala na užívanie „bobúľ“ spolu s liečbou, hneď mi odvrkol, že sa to bije a bašta. Na rôznych fórach som čítala, že to má iba niekoľkonásobný účinok, ak beriem tablety na HIV liečbu. Takže logicky, ak si dám čo i len trošičku z tej bobule, prakticky sa budem cítiť, ako keby som si dala celú. Samozrejme mi je môj život vzácnejší, ako nejaký stav mysle, ale predsa len chcem nájsť zlatú strednú cestu, ako by som mohla drogu užiť, ale pritom nemať fatálne následky na svojom zdraví. Som ochotná poprípade dať aj danú bobuľu na rozbor, aby som spolu s lekárom zistila pomer látok obsiahnutých v nej. Resp. MDMA som ešte neskúšala, ale chcela by som. Neviem, ako je táto látka kompatibilná so STRIBILDom (retroviral). Aby sme sa správne rozumeli, nemienim si teraz bobuľu dávať každý víkend, ale dajme tomu 2x do roka vo výnimočných situáciách. Ďakujem za drahocenné rady.
ODPOVEĎ: Na úvod otvorene hovoríme, že nemáme vo svojom tíme špecialistu na medicínske a farmaceutické otázky, a preto prosím ber naše nasledovné vyjadrenie skôr ako laický pohľad na vec vyplývajúci čiastočne z našich skúseností a čiastočne z prieskumu tejto témy na internetových fórach. Podľa zistených skutočností kombinácia užívania lieku Stribild s konzumáciou MDMA (teda extázy vo svojej čistej a najkvalitnejšej forme) znásobuje efekt tejto drogy asi tak desaťkrát, čo v prípade užitia štandardnej až vyššej dávky (cez 150 mg) môže vyústiť až do úmrtia užívateľa. Pokiaľ ide o užitie extázy v jej bežne dostupnej forme, teda s neznámymi prímesami, tu sa riziko zvyšuje jednak o neistý podiel MDMA v tabletke a jednak o prímesi, ktoré môžu ovplyvniť priebeh intoxikácie ešte ďalším nepredvídateľným spôsobom (poruchy obličiek alebo pečene a pod.). A to už ani nehovoríme o tom, že na čiernom trhu sa častokrát namiesto extázy predáva tabletka, ktoré v sebe nemá ani len to MDMA, ale len jej náhrady alebo analógy, takže v skutočnosti sa priebeh intoxikácie takouto látkou vôbec nedá predvídať. V prípade, že by si sa dostala ku kvalitnej extáze s jasne určeným podielom MDMA a chcela by si ten zážitok predsa len risknúť, odporúčali by sme použiť len štvrtinovú dávku, aby si minimalizovala možné riziká predávkovania. Pri maximálnej opatrnosti a rozvážnosti (napr. užitie pod dozorom inej zodpovednej osoby a v dosahu rýchlej zdravotnej pomoci) by si tento zážitok mohla zvládnuť bez ujmy. Zároveň by si možno zistila, že to, čo sa Ti tak veľmi žiadalo znova zažiť, už nie je tým, čo si si pamätala zo svojich dojmov zo skoršieho užitia. Veľmi často to tak totiž býva, že naše spomienky sú oveľa krajšie ako znovu prežívané stavy, z ktorých sme už vyrástli. V tomto smere by sme teda radili užitiu extázy sa pre istotu radšej vyhnúť, ale ak by si sa predsa len rozhodla inak, držíme palce, aby to všetko dopadlo dobre a ten risk za to stál.
Zámena moču pri teste na marihuanu | 17.11.2015
OTÁZKA: Stala sa mi taká vec: vo Švajčiarsku som konzumoval cannabis a asi po troch dňoch ma chytili policajti a bol som pozitívny. Teraz musím celý rok chodiť k doktorovi každý mesiac. Chcem sa opýtať, či sa dá zistiť, že moč nie je môj, keby chceli? Ďakujem za odpoveď.
ODPOVEĎ: Bohužiaľ naša odpoveď na tvoju otázku nebude úplne presná, pretože vo Švajčiarsku sa na nakladanie s drogami vzťahujú iné predpisy a postupy ako u nás. Predovšetkým na Slovensku samotné užívanie nelegálnych drog nie je trestné a močové testy na užívanie marihuany sú u nás len orientačné a nemožno ich spravidla použiť ako dôkaz akútneho stavu intoxikácie; ten sa totiž robí priamo z krvi v rozhodnom čase, napr. bezprostredne po zadržaní vodiča motorového vozidla. V každom prípade je možné získať negatívne výsledky močového testu na marihuanu na základe zámeny vzorky moču za inú čistú (od človeka, ktorý marihuanu neužíva), pričom dĺžka skladovania takejto cudzej vzorky by nemala ovplyvňovať výsledky testu. Na Slovensku pritom zatiaľ nemáme vedomosť o tom, že by sa robili testy pravosti moču užívateľa, nakoľko je to pomerne drahá záležitosť. V prípade Švajčiarska to však nevieme garantovať, skôr si myslíme, že takéto overovanie pravosti sa nerobí ani tam, avšak nedokážeme to povedať so 100% istotou. Ak by z nejakého dôvodu zodpovedná osoba poňala podozrenie, že vzorky moču sú zamenené, overenie pravosti vzorky moču na základe genetického testu by sa zrejme dalo zariadiť. Pre úplnosť zároveň dodávame, že substitúcia vzorky moču je len jeden z možných spôsobov, ako dosiahnuť negatívny výsledok testu. Ďalšie možnosti zahŕňajú použitie tzv. adulterantov, to jest špeciálnych substancií, ktoré sa dajú kúpiť na webe alebo aj podomácky vyrobiť, pridávaných do moču užívateľa za účelom „vyčistenia“ vzorky moču alebo tiež výrazným zriedením (dilúciou) moču užívateľa. Nad rámec toho tiež existujú úplne jednoduché a prirodzené metódy spočívajúce v upravenej životospráve užívateľa krátko pred termínom kontroly, ktoré celkom spoľahlivo umožňujú získať negatívne výsledky močových testov na marihuanu.
Tráva na ceste do Nemecka | 23.01.2015
OTÁZKA: Dobrý deň, chcela by som sa spýtať, známy cestoval do Nemecka s kolegom a mali v aute malé množstvo marihuany pre osobnú potrebu. Neviem, koho toho bolo. Chytila ich polícia na Slovensku. Vypovedali falošne, že matka ich kolegu poslala tú tašku, v ktorej bola tá vec. Kolega tam už nerobí. Pustili ich ďalej, vraj bude súd. Prosím, aký trest môžu dostať? Aj odňatie slobody? Veľmi pekne ďakujem za odpoveď.
ODPOVEĎ: Vzhľadom na málo kľúčových informácií na detailnejšie posúdenie prípadu ti nemôžeme na Tvoju otázku poskytnúť jednoznačnú odpoveď. Medzi najdôležitejšie údaje patrí najmä množstvo marihuany, ktorú u tvojich známych polícia zadržala, ako aj to, či sa polícia má dôvod domnievať, že prepravovali túto drogu do zahraničia. Ak by sa jednalo o také množstvo marihuany, z ktorej by sa dalo vyrobiť maximálne 10 jednorazových dávok, reálny výkon trestu odňatia slobody by im určite nehrozil, prinajhoršom by dostali podmienečný trest odňatia slobody s nejakou kratšou skúšobnou dobou. Ak by však toho mali podstatne viac ako tých 10 dávok a navyše by orgány činné v trestnom konaní mohli preukázať, že s týmto množstvom smerovali do cudziny, mohlo by to celé v prinajhoršom skončiť aj väzením. Vzhľadom na to, čo píšeš, sa však domnievame, že to bude skôr ten prvý prípad. Tvojim kolegom však rozhodne vo veci neprospeje, že zámerne uvádzali nepravdivé informácie o pôvode marihuany, keďže táto skutočnosť bude určite predmetom preverovania a dokázať opak sa dá relatívne ľahko skrz výpovede dotknutých osôb, kontrolu odtlačkov prstov na dôkazných materiáloch a pod. Viac info o sankciách za držbu drog nájdeš na linke Stručne o trestnom konaní

References: § 173
 čl. 2
 súd 
 súd 
 súd 
 súd 
 § 447
 súd 
 § 289
 súd